钦定古今图书集成/明伦汇编/氏族典/第049卷 > 《毛诗注疏》 > 《陈谱》
## 钦定古今图书集成/明伦汇编/氏族典/第049卷 > 《毛诗注疏》 > 《陈谱》

正义曰：《世家》云：“陈胡公满者，虞舜之后也。”昔舜为庶
人，居于妫汭，其后因姓妫氏。舜既传禹天下，舜子商
均为封国。夏后氏之时，或失或续。至周武王克殷，乃
复求舜后，得满，封之于陈，以奉舜祀，是为胡公。是胡
公姓妫，名满也。昭八年《左传》史赵云：“胡公不淫，故周
赐之姓，使祀虞帝。”则胡公姓妫，武王所赐。《陈世家》以为胡公之前已姓妫者，非也。哀元年《左传》称“夏后氏
少康逃奔有虞，虞思于是妻之以二姚。”虞思在胡公
之前，仍为姚姓，明是胡公始姓妫耳。